舊生見我說日常工作如此忙,為何不請人幫手?
難!難!難!
首先,香港而家人工極貴,動輒二萬以上,郁下都三萬,政府工、大企業職位(特別生意係同內地或全球掛鈎)就話頂得住啫,小本經營,尤其本土生意,咁容易搵到皮費咩!如果你留意香港本土既生意行情,係極差,而家薪酬指數仍升,失業率低,係因為大企業既生意主要不在香港,有就真難捱,我雖然已脫離本土生意,但經營都係要如履薄冰,必須要謹慎控制成本。
第二,好啦,你肯比錢請人,咁都要搵啱人,咁易搵咩!尤其係我呢d小本生意,個人特色強,唔大路,你搵個人返嚟,要花好多時間教佢;仲有,最初階段係佢實習期,即係我比part 生意佢靠飛;大佬,我而家做既係科技野,佢儍下儍下按錯掣,delete 曬佢嗰部份d野,我唔死!係,我知,我會按level 授權同有back up,但佢一做錯,我始終多左功夫,咁咪幫倒忙!計埋比人工,我買JPEX 隻代幣自殺好過!
第三,咁假設請既人幾叻,跟得幾好,咁又有咩問題呢?坦白講,一個人兩條心好正常,佢有返咁上下醒,就開始會諗野,出現異心,不如另起爐灶,尤其你係小本經營,極易duplicate, 咁點解我唔自己做?我經歷過大大小小既生意,呢種情況唔係特殊現象,係普遍過普遍,正常過正常,比你自己都會,無話對錯!人地無責任對你忠誠。
所以,以前我開補習社,有位補習老師做紅左要離巢,我覺得好合理,人望高飛嘛!唔通喺我間細野度踎過世咩!但到佢自己既伙記要走,又鬧人二五又鬧人反骨,我心諗:唔係有病嘛!人地出份糧 jar bor ,做乜好似已成為佢終生家奴咁,痴線!
正因為以上原因,我好厭請人,呢方面真係好講緣份,無得強求,機緣巧合下,自然磨合就是。
一盤生意做得大,你自己雄才偉略唔夠既,仲要知人善任;但有時,時也命也,終此一生,未必有人比你善任。
我信命,照鏡時,除了嘔,還照出天命不歸我。
亦有可能是自己性格使然,所以,還是乖乖自己做個自媒體,樂在其中算。